Мат
Мат е позиция в шахмата, при която царят на единия от играчите попада под удар и е заплашен с вземане от противникова фигура с предупреждението „шах“, но няма позволен от правилата ход (нито с царя, нито с друга фигура), при който да се отстрани заплахата и царят му да не е отново в положение шах.

Постигането на мат е крайната цел на шахматната партия, с която се печели играта. Затова при обявяване на шах задължително заплахата трябва да се отстрани незабавно. Това може да стане чрез преместване на царя на свободен и необстрелван съседен квадрат, взимане на нападащата фигура или прикриване с друга собствена фигура, ако нападащата е дама, топ или офицер и не е на съседно поле.

Матът изисква най-малко два хода (виж раздел „Глупав мат“) и те се увеличават в зависимост от позицията на дъската. В някои ендшпили се изискват повече от 100 хода. При шахматните задачи най-дългият юридически регистриран мат е достигнал 203 хода, а най-дългият неофициален мат досега е 549 ​​хода.

В повечето мачове на ниво „майстор“ и други подобни, играчът се предава автоматично, след като осъзнае, че ще получи мат след 2 – 3 хода, докато на високо ниво (гросмайстор) се предава, след като осъзнае, че губи позиция и матът може да е на 10 или 20 хода. В партията на такова ниво на диаграмата вдясно световният шампион Веселин Топалов неочаквано завлича черната дама и  гросмайстор Руслан Пономарьов се предава един ход преди мата. Примерът е за икономичен мат: участват всички бели фигури без царя и пешки.

Матът се символизира в алгебрична нотация със символа Х или #. Примери: 31. Дс7Х (т.е. на 31-ия ход на белите дамата към колона с, седми ред, мат) или 26...Tа1# (топът към колона а, първи ред, мат).

Ако играчът не е изложен на шах и няма законен ход, това се счита за „пат“ и играта приключва незабавно с равенство.

На долните три диаграми са показани типови матови позиции в ендшпила, когато фигурите на дъската са крайно ограничени. Полетата на отделните варианти от всеки тип са разделени с кръстчета.

Мат с два офицера 
Матът с два офицера на сам цар се постига на ръба на дъската. Офицерите трябва да са разнополни (по бели и черни полета), при еднополни офицери матът не е възможен.

Този мат може да бъде труден за някои начинаещи, затова се разглежда един съвсем общ, но и конкретен случай. Нека споменатите фигури са разположени както на диаграмата. За по-ефективна игра е препоръчително да се следват тези две правила:
 Офицерите са най-ефективни когато са близо до центъра на дъската и са един до друг, така противниковия цар не може да пресече покриваните от тях диагонали.
 Атакуващият цар трябва да се използва активно в комбинация с офицерите така че да ограничава възможните ходове на отбраняващия се цар.

За илюстрация е показан следният пример:
(за записа се използва алгебрична шахматна нотация)
 1. Це2 Це4 (Черните се опитват да задържат царя в центъра)
 2. Oe3 Це5 (изтласквайки царя назад)
 3. Цd3 Цd5
 4. Od4 Це6
 5. Це4 Цd6 (Черните отново се опитват да задържат царя в центъра)
 6. Oc4 (Белите имат ефективно разположение на офицерите и царя)
 6... Цс6 (Черните избягват ход към края на дъската)
 7. Це5 Цd7 (също като по-горе)
 8. Od5 (отрязвайки полето c6 за черните)
 8... Цс7
 9. Oc5 Цd7
 10. Od6! (важен ход, който изтласква царя към края на дъската)
 10... Це8 (черните отново избягват ъгъла)
 11. Це6 (сега вече това е невъзможно)
 11... Цd8
 12. Oc6 (изтласквайки царя към края на дъската)
 12... Цс8 (черният цар е ограничен до полетата c8 и d8)
 13. Цd5 (13. Це7? е пат)
 13...Цd8
 14. Цс5 Цс8
 15. Цb6 Цd8 (сега белите трябва да допуснат черните към ъгъла)
 16. Oc5 Цс8
 17. Oe7! (важен ход, който изтласква черните към ъгъла)
 17... Цb8
 18. Od7! (същият принцип като по-горе)
 18... Ца8
 19. Od8 (Белите трябва да направят празен ход, може също и Oc5, Of8, Oe6, или Ца6.)
 19... Цb8
 20. Oc7+ Ца8
 21. Oc6 Х мат. (диаграма 3, горе вляво).

Това не е най-краткия мат от тази позиция, възможен е мат в 18 хода при най-силната игра на черните, но описаният тук е по-поучителен.

Мат с офицер и кон 

 Мат с офицер и кон на сам цар се достига само в ъгъла на цвета на офицера не по-късно от 33-ия ход от всяка изходна позиция при най-добрата защита на по-слабата страна. Изисква прецизна игра, тъй като броят на ходовете, необходим за мата, е близо до максимално допустимия от правилото за 50 хода, след които играта е реми. На практика се случва веднъж на 6000 игри. 
Царят на по-слабата страна трябва да се изгони от центъра, да се стесни до ръба на дъската и да се изтласка в ъгъл с цвета на офицера. Той се матира в ъгловото поле с офицера или в съседните две с коня. Царят на по-силната страна трябва да бъде на разстояние от 1 ход на коня от ъгловия квадрат.

Мат с коне 

Мат с два коня не може да се принуди при правилна игра на сам цар, освен ако матова ситуация не се форсира от предходни вземания на фигури. Може да се получи в ъгъла или ръба на дъската. Мат с три коня е възможен в рамките на 20 хода (ако самият цар не може бързо да спечели кон).  Тези ситуации обикновено се наблюдават само в шахматни задачи, тъй като поне един от конете трябва да е произведен от пешка и рядко има причина пешката да бъде повишена във фигура, различна от дама (най-бърз начин за мат или печалба на фигури чрез вилка, опасност от пат, маневреност в закрита позиция или форсиране на реми).

Разновидности на мата 

Някои видове мат имат свое собствено име:

 Глупав мат
 Детски мат
 Идеален мат
 Чист мат
 Икономичен мат
 Моделиран мат
 Обратен мат
 Еполетен мат
 Арабски мат
 Огледален мат
 Линеен мат
 Мат на крайния хоризонтал

 Неизбежен мат
 Задушен мат (мат на Лусена)
 Кооперативен мат
 Мат на Анастасия
 Мат на Андерсен
 Мат на Боден
 Мат Диларам
 Мат на Легал
 Мат на Троицки
 Мат на Стамма
 Мат на дел Рио

Често срещани матове

Мат на крайния хоризонтал 
Известен е още като коридорен мат: царят е зад 3 или повече свои фигури в линия (най-често пешки) в открит коридор встрани на краен хоризонтал, по който получава мат от дама или топ.

Задушен мат 
Царят е ограничен отвсякъде от свои фигури до него, най-често на ръба или в ъгъла и получава шах от кон, от който не може да избяга или да го вземе. Затварянето обикновено става целенасочено чрез шах с фигура, която се жертва на поле до царя, но не може да се вземе от него, а принудително трябва да бъде взета с друга фигура, която го затваря.

Глупав мат 
На диаграмата вдясно е илюстриран най-бързият възможен мат. Той се постига след два хода:
1. f3 (или f4, или g4) e5
2. g4 Дh4X.
Нарича се „глупав мат“, защото изгубилият играч играе възможно най-слабите ходове и оставя царя незащитен още от началото на играта при наличие на всички фигури. Така съдейства на противника да спечели по най-лесния начин, възможен само с неговото съдействие, затова глупавият мат е вид кооперативен мат.

Детски мат 

Постига се в 4 хода на полетата f8 или f2 с дама и офицер. Става след като не се отразява матовата заплаха чрез g6 или Де7, затова също е вид кооперативен мат.

Редки матове

Необичайни матове с лека фигура 
Сам офицер или кон с царя могат да постигнат мат без други фигури, ако противниковият цар е в ъгъла и при шах е ограничен за бягство на безопасен квадрат от собствена фигура, различна от дама: топ, офицер или кон.

Мат на Стамма 
Матът на Стамма е частен случай на горните необичайни матове с лека фигура кон, когато противниковият цар е в ъгъла и е ограничен от собствена крайна пешка. Наречен е на асирийския шахмайстор Филип Стамма (1705 – 1755), пионер на съвременния шах.

В диаграмата, показваща този мат, белите са на ход и печелят с мат в три хода: 
 1. Kb4+ Цa1
 2. Цc1 a2
 3. Кc2#.

Ако черните са на ход, белите побеждават с мат на втория си ход:
 1... Цa1
 2. Кc1 a2
 3. Кb3#.

Други матове

Еполетен мат 
Царят е заграден встрани симетрично от свои еднакви фигури, най-често топове, които му пречат да избяга на свободно поле от шах.

Мат на Легал 

Кермюр де Легал започва играта без Та1 срещу по-слабия противник Сен Бри за изравняване на силите.

1. e4 e5. 2. Оc4 d6. 3. Кf3 Кc6. 4. Кc3 Оg4. 5. К:e5? О:d1?? 6. О:f7+ Цe7. 7. Кd5# (диаграма)  

Друга версия: 
1. e4 e5 2. Кf3 d6 3. Оc4 Оg4?! 4. Кc3 g6? 5. К:e5 О:d1?? 6. О:f7+ Цe7 7. Кd5#.

Вижте също 
 В „Уловки в някои дебюти от шахмата“ се виждат партии, документирани на официални и любителски първенства и турнири, при дебюти, криещи уловки, които водят до бърза загуба, включително матове до 7–10 хода.

Източници 

Шахматни термини